
סדר היום: שינויים בתקציב לשנת 2005. 


נכחו:

חברי הוועדה:
			יעקב ליצמן	- היו"ר
			אבשלום וילן
			חיים אורון
			אברהם-בייגה שוחט
			דניאל בנלולו
			רוני בריזון
			בני אלון
			אהוד רצאבי
			יחיאל חזן
			גלעד ארדן
			מיכאל גורלובסקי
			נסים דהן
			ניסן סלומינסקי

מוזמנים:	עדי ויינברג - אגף התקציבים
מאיר בינג - אגף התקציבים
משה בר סימן טוב - אגף התקציבים
דוד בייניש - אגף התקציבים
גיא אבן - אגף התקציבים

			

יועצת כלכלית:		סמדר אלחנני

מנהל הוועדה:		טמיר כהן

קצרנית:		איה לינצ'בסקי

שינויים בתקציב לשנת 2005

פנייה מס' 86

היו"ר יעקב ליצמן:

אני פותח את הישיבה. לפנינו פניות תקציביות. פנייה מספר 86.

עדי ויינברג:

	אנחנו מבקשים להעביר 5,000 אלפי ₪ בהרשאה להתחייב לפיילוט טלמטריה, זו מדידה מרחוק, ו- 141 אלפי ₪ לרשות נחל קישון.

היו"ר יעקב ליצמן:

	  מי בעד פנייה 86?

הצבעה
בעד: רוב
נגד: אין
נמנעים: אין
פנייה מספר 86 אושרה.


פנייה מס' 91

היו"ר יעקב ליצמן:
	
	פנייה מספר 91.
	
מאיר בינג:

	בעיקרה של הפנייה הוא שינויים פנימיים של קרנות, מעבר לשינויים הפנימיים זה תקצוב של 300,000 ש"ח לשכר עידוד לעובדי ארכיון המדינה כפי שהגיעו לסיכום עם העובדים.

היו"ר יעקב ליצמן:

	 מה זה משרד החינוך?

מאיר בינג:

	משרד החינוך הזמין סקר והוא משתתף בזה, הפנייה אמורה להיות פנימית ובטעות הוכנסה לכאן.

ניסן סלומינסקי:

	 הבקשה ל- 500,000 או 300,000?


מאיר בינג:

	אלו שינויים פנימיים שלא רואים כי העברתי ממקורות אחרים.

היו"ר יעקב ליצמן:

	 דברנו על זה שהשינויים צריכים להיות גלויים ושקופים.

ניסן סלומינסקי:

	 בפרט במשרד ראש הממשלה.

מאיר בינג:

	אתם צודקים, זה יהיה בפעם הבאה.

היו"ר יעקב ליצמן:

	 מי בעד פנייה מספר 91?

הצבעה
בעד: רוב
נגד: אין
נמנעים: אין
פנייה מספר 91 אושרה.

פנייה מס' 96

היו"ר יעקב ליצמן:

	 פנייה מספר 96.

מאיר בינג:

	בפנייה הזו יש כמה שינויים, אחד, יחידת הגיור עברה על פי החלטת ראש הממשלה מבתי הדין הרבניים למשרד ראש הממשלה, כשהעברנו את התקנים העברנו בשיא כוח אדם ואנחנו עושים את ההמרה.

היו"ר יעקב ליצמן:

	 אנחנו מדברים על פנייה מספר 96.


פנייה מס' 92

מאיר בינג:

	סליחה, לא קיבלתם את 92? 


היו"ר יעקב ליצמן:

	 זה לא הגיע וגם אל תטרח להביא כי אני לא אאשר את זה עד שלא יסדרו את נושא בתי הדין הרבניים.

מאיר בינג:

	אני עובר לפנייה מספר 96, תגבור תקציב משרד המשפטים בשמונה מיליון לטיפול בגביית קנסות, בהוצאה מותנית בהכנסה, הכסף מיועד לתגבור תקציב המרכז לגביית קנסות לטיפול בגביית קנסות בגין העסקת עובדים זרים לא חוקיים.

ניסן סלומינסקי:

	 מה עושים עם כל הכסף שגובים?

מאיר בינג:

	הוצאה מותנית בהכנסה זה אומר שכשהם גובים קנסות זה הולך לאוצר המדינה למעט שמונה המיליון האלה שנועדו לתפעל את היחידה הזו שתטפל בזה.



היו"ר יעקב ליצמן:

	מי בעד פנייה מספר 96?

הצבעה
בעד: רוב
נגד: אין
נמנעים: אין
פנייה מספר 96 אושרה.

פנייה מס' 104

היו"ר יעקב ליצמן:

	 פנייה מספר 103, אין אף אחד. פנייה מספר 104, משרד החוץ.

מאיר בינג:

	השגרירות בפאריז נשרפה לפני כשנתיים. היא הייתה מבוטחת ועשו בה עבודות שיקום.

היו"ר יעקב ליצמן:

	 מי בעד?

הצבעה
בעד: רוב
נגד: אין
נמנעים: אין
פנייה מספר 104 אושרה.
פניות מס' 110, 111, 112, 116, 109

יו"ר יעקב ליצמן:

	 פניות מספר 110, 111, 112, 116, 109.

משה בר סימן טוב:

	המשך מימון העסקתם של 261 עובדים קבועים בעבודות המיידיות שמועסקים בחברה להגנת הטבע ושירות הטבע והגנים ובחברה לפיתוח עכו. הושלם התקצוב כדי לממן את העסקתם וזה עובר לכל אחד מהמשרדים הייעודיים, כלומר משרד החינוך יהיה אמון על הגנת הטבע, משרד התיירות על החברה הממשלתית לתיירות ורשויות הטבע והגנים בסעיף שלה. היה צורך להקנות אישורי עבודה לאנשים שאינם משולבים בשוק העבודה.

היו"ר יעקב ליצמן:

	 קשור לאנשי מרכז הליכוד?

מאיר בינג:

	לא שאני יודע. אבל נוצר מצב שעבדו שם עובדים קבועים למעלה מעשר שנים.

היו"ר יעקב ליצמן:

	מי בעד? 



הצבעה
בעד: רוב
נגד: אין
נמנעים: אין
פניות ,110, 111, 112, 116, 109 אושרו.

פנייה מס' 119

היו"ר יעקב ליצמן:

	 פנייה מספר 119.

דוד בייניש:

	מדובר בשינוי תקציבים בתוך תקציב נתיב מתקציב שכר.

היו"ר יעקב ליצמן:

	 כמה תקנים?


דוד בייניש:

אנחנו לא מאיישים את התקנים כי לא הספיק התקציב לפעילות בחו"ל.

ניסן סלומינסקי:

	 בזמנו חבר הכנסת הירשזון מינה אותי להיות היושב ראש של ועדת המשנה של נתיב, עשיתי בדיקה וסיורים והם עושים עבודת קודש.

היו"ר יעקב ליצמן:

	 בעד פנייה מספר  119?

הצבעה
בעד: רוב
נגד: אין
נמנעים: אין
פנייה מספר 119 אושרה.

פנייה מס' 120-121

היו"ר יעקב ליצמן:

	 פנייה מספר 120, 121 מחשב לכל ילד, אולי אדוני יגיד לי איפה המחשבים האלה?

מאיר בינג:

	מדובר על תגבור תקציב משרד ראש הממשלה ב-11 מיליון לטובת מחשב לכל ילד. העמותה פועלת בכל הארץ ואפשר להזמין אותם לדיון כדי לשמוע אותם.

היו"ר יעקב ליצמן:

	 אני באמת רוצה לשמוע אותם.


פנייה מס' 122-123

היו"ר יעקב ליצמן:

נעבור לפנייה הבאה. הפנייה הבאה, 122, 123.

משה בר סימן טוב:

	המועצה להשכלה גבוהה והוועדה לתכנון ותקצוה הייתה משתתפת בתקציב משרד התמ"ת במימון פרויקט פר"ח להנדסאים שלומדים במכללות להנדסה שמתוקצבות על ידי משרד התמ"ת. הוחלט בין המשרד לבט"ט שזה לא יתוקצב בהשתתפות אלא יהיה מעבר, כלומר אותו סכום רק  שינוי טכניקת התקצוב.


היו"ר יעקב ליצמן:

	 יש מקומות שלא מאפשרים פר"ח בפריפריה, עם מי אני יכול לדבר?

משה בר סימן טוב:

	אני לא עוסק בפר"ח אני מהצד של התמ"ת. פר"ח יש לכל הסטודנטים להשכלה גבוהה שנמצאים באוניברסיטאות ובמכללות. בנוסף במכללות להנדסה שמתוקצבות על ידי משרד התמ"ת באופן ישיר. מכיוון שאלה סטודנטים ואלה סטודנטים ולא רוצים להפלות אז גם לסטודנטים של משרד התמ"ת יש זכאות למלגות פר"ח.  המכללות של ההנדסאים רובם בפריפריה.

היו"ר יעקב ליצמן:

	אבל לא מאשרים להם.

משה בר סימן טוב:

	אני לא עוסק בנושא ישירות, אני מניח שאלו קריטריונים של המועצה להשכלה גבוהה. מי שממונה על זה זו ועדת תכנון ותקצוב, זו ועדה ממשלתית.

היו"ר יעקב ליצמן:

	 מי ממונה על הפר"ח?

משה בר סימן טוב:

באגף תקציבים יש את צוות חינוך. אורי שוסטרמן.

סמדר אלחנני:

	הוועדה לתכנון ותקצוב זה של המועצה להשכלה גבוהה והיא בפירוש לא ממשלתית, זו הייתה כל הכוונה בהקמתה.

היו"ר יעקב ליצמן:

	הוא חזר בו. אני אזמין את שוסטרמן.  מי בעד?


הצבעה
בעד: רוב
נגד: אין
נמנעים: אין
פניות מספר 120, 121 אושרו.



פנייה מס' 124-125

היו"ר יעקב ליצמן:

	 פנייה מספר 124, 125 - פיקוח על מחירי החלב.

מאיר בינג:

	הפנייה נועדה להעביר 90,000 ש"ח לטובת תשלום לוועדה שבחנה את הפיקוח על המחירים של מוצרי החלב. זו ועדה שהממשלה החליטה עליה. כל החוזה הכללי היה 450,000 זה התשלום האחרון.

היו"ר יעקב ליצמן:

	 מי בעד?
הצבעה
בעד: רוב
נגד: אין
נמנעים: אין
פניות מספר 124, 125 אושרו.

גיא אבן:

	יש לי פנייה של מענקים לעולים נפגעי פעולות איבה. 44,000 ש"ח סיוע משרד השיכון.

טמיר כהן:

	הפנייה לא הגיעה אלינו.


פנייה מס' 127

היו"ר יעקב ליצמן:

	 אנחנו מדברים על פנייה מספר 127 של משרד השיכון. סיוע של משרד השיכון לשם פעולות סיוע לעולים נפגעי פעולות איבה ומימון האפוטרופוס הכללי.

גיא אבן:

	זה תקצוב של פעולה מותנית בהכנסה. 

היו"ר יעקב ליצמן:

	 מי בעד?


הצבעה
בעד: רוב
נגד: אין
נמנעים: אין
פנייה מספר 127 אושרה.

היו"ר יעקב ליצמן:

	תודה רבה לכולם הישיבה נעולה.


הישיבה ננעלה בשעה 13:10







